**Šalijevi dnevi se bodo odvijali 23. in 24. marca v Mariboru**

*Maribor, 21. februar 2023 -* **Zbornica kliničnih psihologov Slovenije bo 23. in 24. marca 2023 v Mariboru organizirala strokovni simpozij slovenskih kliničnih psihologov in psihologov v zdravstvu, poimenovan Šalijevi dnevi. V ospredje postavljajo temo “Nasilje in duševno zdravje”, s katero želijo na mnogotere načine osvetliti nasilje, ki se pojavlja v družbi. Osrednja gosta bosta strokovnjaka iz tujine, Corine de Ruiter in Luciano Giromini, pripravili bodo tudi več strokovnih delavnic, okroglo mizo, podelili bodo tudi častna priznanja.**

Zbornica kliničnih psihologov Slovenije želi s prvim simpozijem slovenskih kliničnih psihologov in psihologov v zdravstvu, Šalijevimi dnevi, odpreti prihodnost bienalnim strokovnim srečanjem. Posvečena so predlani umrlemu profesorju Borutu Šaliju, pionirju klinične psihologije na Slovenskem.

Tokratna osrednja gosta sta ugledna strokovnjaka iz tujine, dr. **Corine de Ruiter**, klinična psihologinja  in redna profesorica forenzične psihologije, predstojnica katedre za forenzično psihologijo na Fakulteti za psihologijo in nevroznanost na Univerzi v Maastrichtu. Predavala bo o nasilju v družini in vplivu na duševno zdravje, kakšni so dejavniki tveganja, preprečevanje in tudi zdravljenje. Dr. **Luciano Giromini** pa je izredni profesor na Oddelku za psihologijo Univerze v Torinu, ki bo pripravil predavanje o ocenjevanju verodostojnosti poročanja o psiholoških težavah na podlagi samoocene, sicer je tudi avtor več vprašalnikov in strokovnjak za Rorschachovo izvedbeno preizkušnjo. Tudi naši vodilni strokovnjaki bodo spregovorili o nasilju v družini, **dr. Polona Matjan Štuhec** bo spregovorila o povezavi med nasiljem in psihološko travmo.

Na simpoziju bodo podelili tudi častna priznanja Zbornice kliničnih psihologov Slovenije.

\*\*\*

Več informacij, dogovori za obisk simpozija, pogovore in izjave:

Mojca Štubljar

mediji@klinicna-psihologija.si

040 683 339